L'impuls de polítiques i instruments d'estímul per a una transició cap a l'economia circular al nostre territori.
Arran de la crisi econòmica del 2008 el model de producció lineal d'extreure, usar i llençar es va començar a qüestionar.
El 2011 l'informe del Programa de les Nacions Unides per al medi ambient (PNUMA-NU) anomenat Green Economy Report i l'estratègia de l'OCDE Towards Green Growth fan una aposta per a l'economia verda entesa com aquella que millora el benestar humà i l'equitat social, redueix els riscos ambientals i és eficient en l'ús dels recursos.
Es tracta d'un model que integra la dimensió social i la conservació dels ecosistemes.
El 2015 amb motiu de la cimera mundial per al Desenvolupament Sostenible de les Nacions Unides es va aprovar l' Agenda 2030 amb 17 Objectius de Desenvolupament Sostenible, amb fites cabdals per transitar cap a un model de producció i consum més sostenible.
La Unió Europea, per la seva part, també ha assumit com a imprescindible el canvi progressiu cap a un nou model econòmic fonamentat en l'ús eficient dels recursos, l'anomenada economia circular.
Un model basat en la reutilització, la reparació, la remanufacturació i el reciclatge dels materials i productes, en front de la utilització de matèries primeres verges.
El Paquet d'Economia Circular n'és el document marc.
Catalunya fa força anys que treballa desenvolupant polítiques ambicioses en sostenibilitat, i l'economia circular no n'ha estat una excepció.
El Pla de Govern de la legislatura 2013-2016 ja proposava la " Promoció de l'economia verda " com a mesura per a la recuperació econòmica i creació d'ocupació.
Fruit d'aquest compromís és l'aprovació de l'Estratègia d'impuls a l'economia verda i a l'economia circular per acord de Govern el 26 de maig de 2015.
Des de diferents òrgans de la Generalitat s'ha promogut i es promou l'economia verda i circular impulsant multitud d'iniciatives facilitadores per a una transformació real i efectiva del país.
Algunes d'elles ben significatives, com ara el Programa general de prevenció i gestió de residus i recursos de Catalunya ( PRECAT 20 ), l'Estratègia Catalana d'Ecodisseny, el Catàleg d'Ecodisseny de Catalunya, els diversos programes de suport als sistemes voluntaris de qualificació ambiental i d'ecoetiquetatge, les línies d'ajut vinculades a l'economia circular per part de l' Agència Catalana de Residus i d' ACCIO o el Programa de Malbaratament Alimentari del Departament d'Agricultura, Ramaderia, Pesca i Alimentació.
El Pacte Nacional per a la Indústria signat pel Govern, patronals i sindicats, les ha recollit totes i constitueix el full de ruta que marca les prioritats a seguir en aquest àmbit a Catalunya.
A més, cada vegada hi ha més iniciatives privades i institucionals que exemplifiquen i contribueixen a evolucionar cap a l'economia circular.
A l'hora d'estimular mercats i ser tractors de canvi en la cadena de valor, els actors econòmics i socials, especialment les empreses, són vitals per a portar a la pràctica el concepte d'economia circular, passant del disseny a la veritable implementació de projectes.
Els models de negoci en base a l'ecodisseny i l'ecoinnovació, la voluntat d'optimitzar, la necessitat de recuperar el valor, i l'establiment d'una organització en xarxa, fomenten estratègies amb molt recorregut que asseguren la competitivitat i milloren l'ocupació.
En aquest sentit, cal emfatitzar que la responsabilitat social corporativa (RSC) entesa com el compromís de l'organització envers les necessitats dels grups d'interès en els diferents àmbits (laboral, social, ambiental, bon govern i transparència) és una molt bona expressió del també compromís de les empreses amb l'economia circular.
En definitiva, l'economia circular és una gran oportunitat per guanyar en competitivitat i de construir un territori resilient a les crisis econòmiques, ambientals i socials a llarg termini perquè:
Convençuts de les bondats de l'economia circular, doncs, des de diferents àrees del Departament de Territori i Sostenibilitat es participa activament en diversos projectes europeus, com el CircE, Enhance, ReWINE, etc., per ampliar el coneixement dels beneficis i dificultats que aporta, i promoure el canvi de model econòmic lineal cap al circular.
Una altra iniciativa que en breu veurà la llum és Catalunya Circular, l'Observatori d'economia circular de Catalunya; un node de referència sobre aquest tema amb les funcions d'aglutinar, fer accessible, fomentar l'intercanvi i la col·laboració, estructurar de forma homogènia i coherent el conjunt d'iniciatives existents, generar coneixement sobre economia circular a Catalunya, avaluar-lo i fer-ne el seguiment del seu progrés a Catalunya.
Subdirector General d'Informació i Foment de la Sostenibilitat